Tulivuoren purkautuminen kietoi koko Strombolin saaren tuhkapilveen keskiviikkona.

Italiassa Sisilian pohjoispuolella sijaitsevalla Strombolin saarella oleva tulivuori purkautui keskiviikkona, kertoo Reuters. Tulivuori syöksi magmaa, tuhkaa ja kaasuja korkealle taivaalle ja kietoi myös suosittuna turistikohteena tunnetun saaren tuhkapilveen.

”Väkivaltaiseksi” kuvailtu purkaus vaati myös ainakin yhden kuolonuhrin. Kyseessä oli tulivuoren rinteillä kävelyllä ollut turisti, joka sai surmansa putoilevien kivien osuttua häneen.

­

Lisäksi ainakin yhden ihmisen kerrottiin loukkaantuneen. Paikallisten paloviranomaisten mukaan purkaus sytytti myös maastopaloja lähes kokonaan tulivuoresta koostuvan saaren länsiosissa.

– Näimme räjähdyksen hotellilta. Kuulimme kovaa jyrinää, kuvaili Ficogranden rantakohteen läheisessä hotellissa saaren koillisrannikolla työskentelevä Michela Favorito.

– Tukimme korvamme, ja sen jälkeen tuhkapilvi pyyhki ylitsemme. Koko taivas on täynnä tuhkaa, pilvi on melko laaja, hän jatkoi.

­

27 kilometrin päässä Strombolilta sijaitsevalla Panarean saarella lomaileva brittituristi Fiona Carter kertoi niin ikään kuulleensa purkauksen ääniä.

– Käännyimme ympäri ja näimme sienipilven nousevan Strombolista. Kaikki olivat shokissa. Sitten tulikuumaa laavaa alkoi valua alas vuorelta kohti Ginostran pikkukylää, Carter kertoi.

Uutistoimisto Ansan mukaan purkaus sai aikaan paniikkia, jonka johdosta rannalla olleita turisteja ryntäsi mereen.

­

Italian kansallisen geofysiikan ja vulkanologian instituutin asiantuntijan Stefano Brancan mukaan kyse oli jokseenkin harvinaislaatuisesta ja hyvin intensiivisestä purkaustyypistä, jossa suuren paineen alaiseksi joutunut magma räjähtää ulos matalasta, maanalaisesta säiliöstään.

Saarella vierailevat turistit tapaavat kiivetä tulivuoren huipulle kurkistelemaan sen kraatteriin, joka on säännöllisesti tuprautellut ulos pienempiä määriä sulanutta kivimassaa. Reutersin mukaan tiedossa ei ole, sattuiko kukaan olemaan huipulla juuri purkauksen alkaessa.